钦定古今图书集成/理学汇编/经籍典/第185卷 > 汉董仲舒春秋繁露二 > 《顺命》
## 钦定古今图书集成/理学汇编/经籍典/第185卷 > 汉董仲舒春秋繁露二 > 《顺命》

父者子之天也，天者父之天也。无天而生，未之有也。
天者万物之祖，万物非天不生，独阴不生，独阳不生。
阴阳与天地参，然后生。故曰：“父之子也可尊，母之子
也可卑。”尊者取尊号，卑者取卑号。故德侔天地者，皇
天右而子之号称天子。其次有五等之爵以尊之，皆
以国邑为号。其无德于天地之间者，州国人民，甚者
不得系国邑，皆绝骨肉之属，离人伦之调，阍甚而已。
无名姓号氏于天地之间，至贱乎贱者也。甚尊至德，
巍巍乎不可以加矣；甚卑至贱，冥冥其无下矣。《春秋》
列序位卑尊之陈，累累乎可得而观也。虽暗且愚，莫
不昭然。地之菜茹瓜果，艺之稻麦黍稷，菜生谷熟。永
思吉日，供具祭物，斋戒沐浴，洁清至敬祀其先祖父
母，孝子孝妇，不使时过已，处之以爱敬，行之以恭让，
亦殆免于罪矣。公子庆父罪亦不当系于国以亲之，
故为之讳。而诸母之国，齐之仲孙，去其公子之亲也，
故有大罪。不奉其天命者，皆弃其天伦。人于天也，以
道受命，其于人，以言受命。不若于道者，天绝之，不若
于言者，人绝之。臣子大受命于君，辞而出疆，唯有社
稷国家之危，犹得发辞而专安之盟是也。天子受命
于天，诸侯受命于天子，子受命于父，臣妾受命于君，
妻受命于夫，诸所受命者，其尊皆天也。虽谓受命于
天亦可，不天亦可。天子不能奉天之命，则废而称公，
“王者之后”是也。公侯不能奉天子之命，则名绝而不
得就位，卫侯朔是也。子不奉父命，则有霸讨之罪，卫
世子蒯聩是也。臣不奉君命，虽善以叛。言晋赵鞅入
于晋阳以叛是也。妾不奉君之命，则媵女先至者是
也。妻不奉夫之命，则绝夫不言及是也。曰不奉顺于
天者，其罪如此。孔子曰：“畏天命，畏大人，畏圣人之言。
祭社稷、宗庙、山川、鬼神，不以其道，无灾无”害。至于祭
天不享，其卜不从，使其牛曰“伤”，《鼷》鼠食其角，或言食
牛，或言食而死，或食而生，或不食而自死，或改卜而
牛死，或卜而食其角。过有深浅薄厚，而灾有简甚，不
可不察也。犹郊之变，因其灾而之变，应而无为也。见
百事之变之所不知，而自然者，《胜言》与！以此见其可
畏、专诛绝者，其为天乎？臣“弑君，子弑父，三十有馀，诸
其贱者则损。以此观之，可畏者，其唯天命大人乎？亡
国五十有馀，皆不事畏者也，况不畏大人专诛之，君
之灭者，何日之有哉？”鲁宣为圣人之言，变古异常，而
灾立至。圣人之言可不慎。此三畏者异指而同致，故
圣人同之，俱言其可畏也。